
Text rozhodnutia
Súd: Najvyšší súd Spisová značka: 7Sžr/1/2014 Identifikačné číslo súdneho spisu: 7013200423 Dátum vydania rozhodnutia: 26. 06. 2014 Meno a priezvisko sudcu, VSÚ: JUDr. Elena Závadská ECLI: ECLI:SK:NSSR:2014:7013200423.1 Uznesenie Najvyšší súd Slovenskej republiky v právnej veci navrhovateľa: Pohotovosť, s.r.o., IČO : 35 807 598, so sídlom v Bratislave, Pribinova ul. č. 25, zastúpeného konateľom Ľubomírom Balogom, proti odporcovi: Správa katastra Rožňava, so sídlom v Rožňave, Jarná ul. č. 2, za účasti T., bytom W., o preskúmanie rozhodnutia odporcu z 25. januára 2013 číslo V 46/13, o odvolaní navrhovateľa proti rozsudku Krajského súdu v Košiciach z 20. augusta 2013, č.k. 2Sp/14/2013-20, takto r o z h o d o l : Najvyšší súd Slovenskej republiky odvolacie konanie z a s t a v u j e . Účastníci nemajú právo na náhradu trov odvolacieho konania. o d ô v o d n e n i e : Krajský súd v Košiciach rozsudkom z 20. augusta 2013, č.k. 2Sp/14/2013-20, potvrdil rozhodnutie odporcu z 25. januára 2013, číslo V 46/13, ktorým bol podľa § 31 ods.3 zákona č. 162/1995 Z.z. o katastri nehnuteľností a o zápise vlastníckych a iných práv k nehnuteľnostiam v znení neskorších predpisov (katastrálny zákon) zamietnutý návrh na vklad záložného práva do katastra nehnuteľností podľa zmluvy o zriadení záložného práva č. 197/2012 - RAČ, uzavretej 18.decembra 2012 medzi navrhovateľom a JJ.. Účastníkom náhradu trov nepriznal. Proti rozsudku krajského súdu podal navrhovateľ odvolanie, ktoré podaním z 2. júna 2014, doručeným odvolaciemu súdu 10. júna 2014, vzal v celom rozsahu späť. Ak sa odvolanie, o ktorom nebolo rozhodnuté vzalo späť, odvolací súd odvolacie konanie zastaví (§ 207 ods. 3 OSP). Odvolací súd vzhľadom na účinné späťvzatie odvolania podľa § 207 ods. 2 OSP odvolacie konanie zastavil. Napadnutý rozsudok súdu prvého stupňa tým nadobudol právoplatnosť, ako keby odvolanie nebolo podané (§ 222 OSP). Vzhľadom na to, že odvolacie konanie bolo zastavené, preto Najvyšší súd Slovenskej republiky podľa § 224 ods. 1 OSP a § 146 ods. 1, písm. c) OSP, žiadnemu z účastníkov nepriznal náhradu trov odvolacieho konania. Poučenie: Proti tomuto uzneseniu nie je prípustný opravný prostriedok.

